# Gat pescador

El gat pescador (Prionailurus viverrinus) és un fèlid de mida mitjana amb un àmbit de distribució fragmentari que s'estén des de l'est del Pakistan, a través de parts de l'Índia, el Nepal, Sri Lanka, Bangladesh i el sud-est asiàtic fins a Sumatra i Java. Com el seu parent més proper, el gat de Bengala (P. bengalensis), el gat pescador viu al marge de rius, rierols i aiguamolls de manglar. Hi ha dues subespècies i de vegades se'l classifica dins del gènere Felis. És un bon nedador adaptat a aquest tipus d'hàbitat. El seu estat de conservació es considera vulnerable d'acord amb la Llista vermella d'espècies amenaçades de la UICN, degut a la destrucció del seu hàbitat i la regressió important de la seva població en l'última dècada.

## Característiques

La seva pell té un color olivaci gris i taques fosques més o menys disposades a ratlles longitudinals. És de grandària mitjana, el doble que un gat domèstic, i és robust i musculós amb les potes de mitjanes a curtes.
Les seves mides varien força d'una part de la seva distribució a l'altra: mentre a l'Índia fa 80 cm i 30 cm de cua, a Indonèsia la seva mida és només de 65 cm i 25 cm. Els individus indis en general poden pesar fins 11,7 quilograms, mentre a Indonèsia el pes és d'uns 6 quilograms. Són rabassuts amb potes curtes. La cua és curta i musculosa mesurant aproximadament de la meitat a un terç de la longitud del cos.

## Hàbitat

El gat pescador viu en rius, rierols, manglars i pantans, on coincideix amb el seu parent més proper, el gat de Bengala, tot i que està millor adaptat a aquest hàbitat, ja que té més habilitat per nedar i depredar en el medi aquàtic

## Amenaces

El gat pescador es veu amenaçat per la destrucció dels aiguamolls, cada vegada més contaminats i convertits per a ús agrícola i assentaments humans. La conversió dels boscos de manglars en estanys d'aqüicultura comercial és una amenaça important a Andhra Pradesh, on la matança dirigida de gats pescadors també és freqüent quan hi ha conflictes de coexistència amb humans. La sobreexplotació de les poblacions de peixos locals i la mort per represàlies en comunitats pesqueres, que els consideren un competidor directe, també és una amenaça important. Al districte de Howrah, a Bengala Occidental, es van registrar 27 gats pescadors morts entre l'abril de 2010 i el maig de 2011. A Bangladesh, almenys 30 gats pescadors van ser assassinats per la població local en tres anys entre el gener de 2010 i el març de 2013. A més, en un estudi realitzat a Tailàndia, el 84% de tots els gats pescadors que van ser rastrejats mitjançant collars amb ràdio-transmissors van morir, sia per la caça furtiva o per causes desconegudes.
Pot ser que hagi estat extirpat de la costa de Kerala, a l'Índia.

## Alimentació

Com el seu nom indica, els peixos són les seves principals preses, dels quals caça unes 10 espècies diferents. També caça altres animals aquàtics, com granotes o crancs, i animals terrestres, com rosegadors i ocells.

## Referències

* ↑ Entrada «Prionailurus viverrinus» de la Paleobiology Database (en anglès). [Consulta: 20 desembre 2022].
* ↑ «gat pescador». Diccionari dels mamífers del món. Fundació Barcelona Zoo i TERMCAT, 2023 i 2024. [Consulta: 25 abril 2024].
* 1 2 3 «Fishing Cat. Prionailurus viverrinus» (en anglès). The IUCN Red List of Threatened Species, 2016. [Consulta: 19 desembre 2020].
* ↑ «Zoo de Minnesota». Arxivat de l'original el 2008-12-10. [Consulta: 19 desembre 2020].
* ↑ Sunquist, M. & Sunquist, F. «Fishing Cat Prionailurus viverrinus (Bennett, 1833)». Wild Cats of the World. University of Chicago Press. [Chicago], 2002, pàg. 241–245.
* ↑ Mukherjee, S.; Adhya, T.; Thatte, P. & Ramakrishnan, U. «["Survey of the Fishing Cat Prionailurus viverrinus Bennett, 1833 (Carnivora: Felidae) and some aspects impacting its conservation in India". Journal of Threatened Taxa. 4 (14): 3355–3361 Survey of the Fishing Cat Prionailurus viverrinus Bennett, 1833 (Carnivora: Felidae) and some aspects impacting its conservation in India]». Journal of Threatened Taxa. 4 (14), 2012, pàg. 3355–3361..
* ↑ Chowdhury, S. U.; Chowdhury, A. R.; Ahmed S. & Muzaffar, S. B. «Human-fishing cat conflicts and conservation needs of fishing cats in Bangladesh"». Cat News (62), 2015, pàg. 4–7.
* ↑ Janardhanan, R.; Mukherjee, S.; Karunakaran, P. V. & Athreya, R. «On the occurrence of the Fishing Cat Prionailurus viverrinus Bennet, 1833 (Carnivora: Felidae) in coastal Kerala, India». Journal of Threatened Taxa. 6 (3), 2014, pàg. 5569–5573.

## Enllaços externs

* «Fishing Cat». A: New International Encyclopedia, 1905.
* Fishing Cat Working Group
* IUCN/SSC Cat Specialist Group: Fishing cat Prionailurus viverrinus Arxivat 2017-06-22 a Wayback Machine.
* The Jaguar and its Allies: The Fishing Cat
Espècies vivents de carnívors :
Regne: Animalia  ·  Embrancament: Chordata  ·  Classe: Mammalia  ·  Infraclasse: Eutheria  ·  Superordre: Laurasiatheria :
Subordre Feliformia :
Família Felidae :
Família Viverridae (inclou les civetes) :
Família Eupleridae :
Subordre Caniformia (continua més avall) :
Subordre Caniformia (continua més amunt) :
Família Canidae :
Família Mustelidae :